驾幸九成宫赋（以顺时出豫观风展义为韵）
李子卿 (Tang)
皇帝握灵符之三载也。天地穆清。星日耀润。野访遗贤。朝登杰隽。化则垂拱而成。令则不言而信。时巡之仪展。秋狝之礼顺。思访俗而观人。若乘乾而出震。右辅伊迩。离宫在兹。前瞻鸣凤之岫。傍指神鸡之祠。渭水烟波。接苑中之洲渚。岐山云物。落禁里之轩墀。俄而回銮辂。载羽旗。为宴镐之乐。动横汾之词。况不劳于百姓。而有务于三时者哉。由是叶清秋。练吉日。乘石洗。皇舆出。七驺按队。千乘扈跸。戈矛林森。士马比栉。始地嶪而天旋。终电驰而飙疾。翻然而八骏骞腾。霍濩而六龙奔逸。雷公转毂。风伯按驭。朱旗列而秋野生春。金甲照而暮川增曙。陋汉帝之游衍。哂秦皇之逸豫。祥烟不散。近飞枪垒之间。瑞草常开。并拂车宫之处。广陌鸣銮。异彼游盘。访百年之疾苦。知五稼之艰难。成王之蒐由是问。古公之政有以观。翠华来兮野老喜。属车至兮国人欢。讵比夫陇塞回中。妄开行幸之路。泰郊畤上。虚立礼神之坛。穆然深宫。驻跸其中。楼枕岭而倒影。殿当川而抱虹。閟邃而寒暑隔。岧峣而云雾通。前视八水。傍临九嵏。所以明四目。达四聪。凝睿想。播元风。比游心于汗漫。侔得道于崆峒。亦既下辇。于是端冕。补阙政。修坠典。大风之歌作。湛露之恩展。于是振旅建旄。回銮返辔。百蛮惧威武。万姓知教义。若臣者。岩穴久伏。丘园来贲。未有烛于皇明。窃以睹于人瑞。敢献扬雄之赋。庶获有司之议。